OpenLLM-France/wikimedia huggingface dataset:
# David Ausubel

David Paul Ausubel (Nova York, 1918 - 2008) fou un psicòleg i pedagog estatunidenc. És un dels principals referents del constructivisme i creador de la teoria de l'aprenentatge significatiu.

## Biografia

Va estudiar medicina i psicologia a la Universitat de Pennsylvania i Middlesex. Va ser cirurgià assistent i psiquiatre resident del Servei Públic de Salut dels Estats Units i immediatament després de la segona guerra mundial, amb les Nacions Unides va treballar a Alemanya en el tractament mèdic de persones desplaçades. Després d'acabar la seva formació en psiquiatria, va estudiar a la Universitat de Colúmbia i va obtenir el seu doctorat en psicologia del desenvolupament. El 1950 va acceptar treball en projectes de recerca a la Universitat d'Illinois, on va publicar extensament sobre psicologia cognitiva. Va acceptar posicions com a professor visitant en l'Ontario Institute of Studies in Education i en universitats europees com Berne, la Universitat Salesiana de Roma i a Múnic. Va ser Director del Departament de Psicologia Educacional per postgraus a la Universitat de Nova York, on va treballar fins a jubilar el 1975. El 1976 va ser premiat per l'Associació Americana de Psicologia per la seva contribució distingida a la psicologia de l'Educació. Posteriorment va tornar a la seva pràctica com psiquiatre al Rockland Children's Psychiatric Center. Va morir el 9 de juliol del 2008 als 90 anys.

## Bibliografia

* Ausubel, D.P. (1960). The use of advance organizers in the learning and retention of meaningful verbal material. Journal of Educational Psychology, 51, 267-272.
* Ausubel, D. (1963). The Psychology of Meaningful Verbal Learning. New York: Grune & Stratton.
* Ausubel, D. (1978). In defense of advance organizers: A reply to the critics. Review of Educational Research, 48, 251-257.
* Ausubel, D., Novak, J., & Hanesian, H. (1978). Educational Psychology: A Cognitive View (2nd Ed.). New York: Holt, Rinehart & Winston.

## Enllaços externs

* Ausubel Homepage
* Advance Organizers Arxivat 2007-04-27 a Wayback Machine.
* Subsumption Theory (D. Ausubel) Arxivat 2005-12-23 a Wayback Machine.
# McArthur

«MacArthur o McArthur» té aquests significats:
* McArthur (Califòrnia), concentració de població designada pel cens del Comtat de Shasta
* McArthur (Comtat de Modoc), àrea no incorporada de Califòrnia
* McArthur (Ohio)
* MacArthur (Virgínia de l'Oest)
* Douglas McArthur (Little Rock, 1880 - Washington DC, 1964), General de l'Exèrcit dels Estats Units
* William S. McArthur (1951), Coronel de l'Exèrcit dels Estats Units, astronauta de la NASA
# Carles de Salm-Dhaun

Carles de Salm-Dhaun va néixer a Hochstetten-Dhaun (Alemanya) el dia 21 de setembre de 1675 i va morir a la mateixa ciutat el 26 de març de 1733. Era un noble alemany, fill del comte Joan Felip II de Salm-Dhaun (1645-1693) i d'Anna Caterina de Nassau-Ottweiler (1653-1731). Va ser comte de Salm-Dhaun de 1693 a 1733.

## Matrimoni i fills

El 19 de gener de 1704 es va casar a Ottweiler amb Lluïsa de Nassau-Ottweiler (1686-1773), filla del comte Frederic Lluís de Nassau-Ottweiler i de Cristiana de Ahlefeldt (1659-1695). El matrimoni va tenir deu fills:
* Caterina Lluïsa (1705-1786)
* Carolina (1706-1786), casada amb Carles Lluís de Leiningen-Dagsburg-Hardenburg
* Cristina (1710-1773)
* Guillemina (1711-1732)
* Albertina (1716)
* Carles August (1718-1732)
* Sofia Carlota (1719-1799), casada amb Joan de Pfalz-Gelnhausen
* Lluïsa (1721-1791), casada amb Guillem Lluís de Kirchberg (1709-1751).
* Joan Felip III (1724-1742)
* Joana Lluïsa (1725)

## Enllaços externs

* awt.ancestrylibrary
# Pro deutschsprachige Gemeinschaft

Pro deutschsprachige Gemeinschaft (ProDG) és un partit polític que defensa els interessos de la minoria alemanya de Lieja i reclama la plena autonomia de la Comunitat Germanòfona de Bèlgica amb l'obtenció d'estatut de província separada. Forma part de l'Aliança Lliure Europea i de la Unió Federalista de les Comunitats Ètniques Europees. El seu líder és Clemens Scholzen.

## Història

Des de les eleccions regionals belgues de 1995 es presenta amb les sigles PJU-PDB (Parteilos Jugendliche Unabhängige, Partei der Deutschsprachigen Belgier), per tal de captar personalitats independents. A les eleccions regionals belgues de 2004 va obtenir 3 escons al Parlament de la Comunitat Germanòfona.

## Resultats electorals
### Parlament de la Comunitat germanòfona

| Any | Vots | % | Escons | +/- | Govern |
| 2009 | 6,553 | 17.5 (#4) | 4 / 25 | Nou | Coalició |
| 2014 | 8,352 | 22.2 (#2) | 6 / 25 | 2 | Coalició |
| 2019 | 9,146 | 23.3 (#1) | 6 / 25 | = | Coalició |
| 2024 | 11,654 | 29.1 (#1) | 8 / 25 | 2 | Coalició |

### Parlament Europeu

| Any | Líder | Vots | % | % | Escons | +/- | Grup |
| Any | Líder | Vots | G.E.C. | Total | Escons | +/- | Grup |
| 2009 | Harald Mollers | 3,897 | 10.07 (#5) | 0.06 | 0 / 22 | Nou | − |
| 2014 | Lydia Klinkenberg | 5,106 | 13.23 (#5) | 0.08 | 0 / 21 | = | − |
| 2019 | Lydia Klinkenberg | 5,360 | 13.14 (#3) | 0.08 | 0 / 21 | = | − |
| 2024 | Liesa Scholzen | 7,134 | 13.43 (#2) | 0.10 | 0 / 21 | = | − |

## Enllaços externs

* Pro deutschsprachige Gemeinschaft (alemany)

## Referències

* ↑ Parties and Elections in Europe
* ↑ Prodg.be: Menschen bei ProDG (alemany)
# Mercats de bolets dels Països Catalans

Els bolets a l'engròs apareixen als diferents mercats de bolets especialitzats dels Països Catalans segons quin sigui el moment de més abundor.
Els mercats de tòfones, els únics on mai no es veuen els bolets sinó que s'hi solen fer transaccions "de paraula", només es fan a l'època en què, segons la llei, es poden recol·lectar.
En alguns pobles, la recol·lecció dels bolets, des d'un punt de vista econòmic, té, per a les persones que s'hi dediquen, tant de pes com la de qualsevol altra collita convencional. Així, a la tardor apareixen també aquests petits mercats, de vegades a peu de carretera, on es veuen bolets de moltes menes i que venen al detall els bolets que, de vegades, hom no ha tingut la sort de trobar.

## Mercats de bolets més coneguts als Països Catalans

| Localitat | Època | Dia de la setmana | Mena de bolet |
| La Seu d'Urgell (Alt Urgell) | Tardor | Dimarts i divendres | Rovelló i pinetell |
| Solsona (Solsonès) | Tardor | Dimarts i divendres | Rovelló, pinetell i llenega negra |
| Solsona (Solsonès) | Desembre-març | Divendres | Tòfona |
| Olot (Garrotxa) | Primavera | Dilluns | Rabassola |
| Olot (Garrotxa) | Tardor | Dilluns | Rovelló i pinetell |
| Vic (Osona) | Desembre-març | Dissabte | Tòfona |
| Vic (Osona) | Tardor | Dissabte | Rovelló, pinetell i llenega negra |
| Montmajor (Berguedà) | Tardor | Dimecres | Rovelló, pinetell i llenega negra |
| Montmajor (Berguedà) | Desembre-març | Dimecres | Tòfona |
| Granollers (Vallès Oriental) | Tardor | Dijous | Rovelló, pinetell i rossinyol |
| Organyà (Alt Urgell) | Desembre-març | Diumenge | Tòfona |
| Organyà (Alt Urgell) | Tardor | Diumenge | Rovelló |
| Figueres (Alt Empordà) | Tardor | Dijous | Rovelló, pinetell i rossinyol |
| Berga (Berguedà) | Tardor | Tota la setmana | Rovelló i llenega negra |
| Guardiola de Berguedà (Berguedà) | Tardor | Dissabte i diumenge | Rovelló, pinetell i llenega negra |
| Puigcerdà (Cerdanya) | Tardor | Diumenge | Rovelló |
| Mancor de la Vall (Mallorca) | Novembre | Quart o darrer cap de setmana | Esclata-sang |
| Arinsal (Andorra) | Setembre | Segon divendres, dissabte i diumenge | Bolets diversos |

## Referències

* ↑ Pascual, Ramon; Llimona, Xavier; Nistal, Miquel; Cuello, Pilar i Cuello, Josep: Els bolets. Edicions Intercomarcals, S.A, Col·leccions Temàtiques, volum I, Manresa, 1994. plana 125. ISBN 84-88545-06-1.
* ↑ VI Fira de l'esclata-sang i la muntanya de Mancor de la Vall Arxivat 2009-05-20 a Wayback Machine. (català)
* ↑ www.vallnord.com Arxivat 2008-10-06 a Wayback Machine. (català)
# Rabbath-Moab

Rabbath-Moab o simplement Moab (Μωάβ) fou una ciutat del Regne de Moab, esmentada generalment com a Rabbath Moab, que és el nom que se suposa que va tenir mentre fou capital del regne, ja que abans es deia Ar; sota els romans es va dir Aeropolis.
En realitat no se sap que mai hagi existit una ciutat anomenada Rabbath-Moab, ja que totes les referències bíbliques són a Rabbat-Ammon, excepte a Josuè XIII.25, on es parla de la ciutat d'Aroer de Moab, que "abans fou Rabbath". Una possible ciutat realment anomenada Rabbath-Moab hauria estat entre Al-Karak i Mokheb (Arnon), força al sud d'Aeròpolis.
# Zona de desenvolupament pròxim

La zona de desenvolupament pròxim (ZDP), en psicologia i pedagogia, és un concepte molt important de la teoria de Lev Vigotski que es defineix com: "la distància entre el nivell real de desenvolupament (determinat per la solució independent de problemes), i el nivell de desenvolupament possible, precisat mitjançant la solució de problemes amb la direcció d'un adult o col·laboració d'altres companys més destres".
Podem veure clarament això en un petit quadre explicatiu:
NDR: Nivell de desenvolupament real, és a dir, els coneixements previs de l'alumne, el que pot fer sense ajuda.
NDP: Nivell de desenvolupament potencial, és a dir, el que és capaç de fer l'alumne amb ajuda.
Amb aquesta teoria, Vigotski relaciona una perspectiva psicològica general sobre el desenvolupament infantil amb una perspectiva pedagògica sobre l'ensenyament. Amb l'ensenyament es crea la zona de desenvolupament pròxim, estimulant els processos de desenvolupament interiors. Per tant, s'entén aquesta com un factor necessari per al desenvolupament del nen.
L'ensenyament serà eficaç quan parteixi del nivell de desenvolupament real del nen per a fer-lo progressar a través de la zona de desenvolupament pròxim, per a ampliar i generar noves zones de desenvolupament efectiu.

## Referències

* ↑ «Understanding language and learning» (en anglès). [Consulta: 19 març 2024].
* ↑ «Vygotsky's Zone of Proximal Development & Scaffolding Theory In Psychology» (en anglès americà), 01-02-2024. [Consulta: 19 març 2024].
* ↑ «How the Zone of Proximal Development Maximizes Learning Potential» (en anglès). [Consulta: 19 març 2024].
* 1 2 «Zona de desarrollo próximo - EcuRed» (en castellà). [Consulta: 19 març 2024].
* ↑ «Zona de desarrollo próximo: ¿en qué consiste este concepto?» (en castellà). [Consulta: 19 març 2024].
* ↑ Santospirito, Silvana. «La zona di sviluppo prossimale: una teoria di Vygotskij» (en italià), 29-05-2020. [Consulta: 25 març 2024].

## Bibliografia

* Coll, C., Martín, E., Mauri, T., Miras, M., Onrubia, J., Solé, I., y Zabala, A. (1999). El constructivismo en el aula. Barcelona: Graó.
* Coll, C., Palacios, J y Marchesi, A. (compiladores) (2003). Desarrollo psicológico y educación Arxivat 2016-05-13 a Wayback Machine.. Tomo II Psicología de la Educación. Madrid: Alianza.

## Vegeu també

* Aleksandr Lúria
* Aleksei Leóntiev
* Constructivisme
* Lev Vigotski
* Psicologia cultural
* Psicologia del desenvolupament
* Teoria de la bastida
# Martti Huhtala

Martti Huhtala (Rovaniemi, 12 de novembre de 1918 - Rovaniemi, 25 d'octubre de 2005) fou un esquiador finlandès, especialista en combinada nòrdica, que va competir durant la dècada de 1940.
El 1948 va prendre part en els Jocs Olímpics d'Hivern de St. Moritz. Va guanyar la medalla de plata en la combinada nòrdica, rere el seu compatriota Heikki Hasu. En aquests mateixos Jocs fou desè en la cursa dels 18 quilòmetres del programa d'esquí de fons. En la combinada nòrdica guanyà els Jocs d'esquí de Lahti de 1945 i el campionat finlandès de 1948.

## Referències

* 1 2 «Olympedia – Martti Huhtala». [Consulta: 9 març 2022].
* ↑ «HUHTALA Martti - Athlete Information». [Consulta: 9 març 2022].
# Palau Nathaniel Rothschild

El Palau Nathaniel Rothschild (o Palais Nathaniel Rothschild) va ser una residència palatina a Viena, Àustria. Va ser un dels cinc Palais Rothschild de la ciutat que eren propietat de membres de la família de banquers Rothschild d'Àustria .

## Història

Va ser encarregat pel baró Nathaniel von Rothschild (1836–1905), que era germà gran del baró Albert von Rothschild. L'arquitecte francès Jean Girette va dissenyar i construir el palau d'estil neobarroc francès entre 1871 i 1878. Estava situat a Theresianumgasse 16-18, al quart districte (Wieden) de Viena.
El palau tenia dos pisos d'alçada i estava envoltat d'un jardí exuberant decorat amb fonts i escultures, tot construït per mostrar la riquesa de la família Rothschild. El baró Nathaniel va organitzar un gran ball per a la inauguració de la casa, incloent una orquestra que tocava instruments antics de la col·lecció d'instruments musicals del propi baró. La col·lecció d'art que s'hi albergava era reconeguda. El baró Nathaniel també era famós per les seves importants activitats filantròpiques i benèfiques.
Després de l'Anschluß (annexió) d'Àustria per l'Alemanya nazi el 1938, els membres de la família es van veure obligats a fugir i els seus béns van ser confiscats pels nazis. La Gestapo s'hi va traslladar i va utilitzar aquest palau per als seus interrogatoris. L'edifici en si va ser molt danyat durant els bombardejos aliats el 1944.
Al final de la Segona Guerra Mundial, els propietaris van tornar-hi i s'hi van trobar una ruïna fumant. Les ruïnes van ser enderrocades; alguns dels materials van ser utilitzats per a la reconstrucció de la ciutat, inclòs l'Stephansdom. La finca va ser finalment venuda a la Cambra de Treball austríaca per l'única hereva, la baronessa Clarice de Rothschild, el 1950. La Cambra de Treball va fer enderrocar la resta de les ruïnes i va aixecar un edifici modern i senzill per als seus aprenents.

## Referències

* ↑ pg. 147, Dieter Klein, Martin Kupf, Robert Schediwy (Ed.) Stadtbildverluste Wien - Ein Rückblick auf fünf Jahrzehnte. LIT Verlag, Vienna 2005. ISBN 3-8258-7754-X.
* ↑ pg. 147, Dieter Klein, Martin Knupf, Robert Schediwy (Ed.) Stadtbildverluste Wien - Ein Rückblick auf fünf Jahrzehnte. LIT Verlag, Vienna 2005. ISBN 3-8258-7754-X.
# Pòstum II

Pòstum II o Pòstum Junior (el Jove) (en llatí Postumus Iunior), i figura a la Historia Augusta com un dels anomenats trenta tirans que van usurpar el poder contra l'emperador romà Gal·liè.
Trebel·li Pol·lió diu a la Historia Augusta que Pòstum I, usurpador de l'imperi a les Gàl·lies, tenia un fill, Pòstum el Jove, a qui va nomenar primer Cèsar, i després va compartir l'imperi amb ell i l'anomenà "August". Hauria mort junt amb el seu pare a mans dels propis soldats, després d'haver prohibit el saqueig de Magúncia on havien derrotat al rebel Lolià, cap a l'any 269.
Com que no s'han trobat monedes que en parlin clarament, la seva existència ha estat posada en dubte. Una moneda mostra al que seria Postum I amb la llegenda "IMP. C. POSTUMUS. P. F. AUG." i al darrere la imatge d'un personatge més jove amb corona i les paraules "INVICTO. AUG.", però no és segur que representi al jove Pòstum. Pol·lió diu que va ser un destacat retòric, i que Quintilià el va incloure en els seus textos.

## Referències

* ↑ Historia Augusta: Tyranii triginta. Postumus
* ↑ Southem, Pat. The Roman Empire from Severus to Constantine. London; New York: Routledge Taylor & Francis Group, 2015, p. 97, 106, 118, 217. ISBN 9780415738071.
Viccionari
# Abd-al-Màlik al-Mudhàffar (València)

Abd-al-Màlik ibn Abd-al-Aziz al-Mudhàffar (àrab: عبد الملك بن عبد العزيز المظفر, ʿAbd al-Malik ibn ʿAbd al-ʿAzīz al-Muẓaffar) fou rei de Balànsiya (1061-1065). Fill d'Abd-al-Aziz ibn Abd-ar-Rahman al-Mansur, succeí son pare a la seva mort.
El cronista Ibn Hayyan va fer d'ell una descripció molt negativa, definint-lo com un home poc religiós, negligent i afeccionat al vi.
En 1063 els Banu Tàhir, governadors de Múrcia es declararen independents.
En la primavera de 1065 va ser atacat per Ferran I de Castella, que assetjà la ciutat de Balànsiya, que comptava amb l'ajut del seu sogre, l'emir de Tulàytula, Yahya ibn Ismaïl al-Mamun, i durant la retirada aragonesa les forces perseguidores d'Abd-al-Màlik van patir una important derrota en la batalla de Paterna. Al-Mamun, però, va acabar girant-se contra el seu gendre, amb la cooperació del primer ministre Ibn Rawbax, i el va destronar, incorporant València als seus dominis i deixant-hi Ibn Rawbax com a governador.

## Referències

* ↑ Sánchez Candeira, Alfonso. Castilla y León en el siglo XI: estudio del reinado de Fernando I (en castellà). Real Academia de la Historia, 1999, p. 187. ISBN 8489512418.
* ↑ Coscollá Sánchez, Vicente. La Valencia musulmana (en castellà). Carena Editors, 2003, p.33. ISBN 8487398758.

## Vegeu també

* Llista de reis de la taifa de València
* Llista de reis de València
# Carlos Amarilla

Carlos Arecio Amarilla Demarqui (Asunción, Paraguai, 26 d'octubre del 1970) és un àrbitre de futbol paraguaià. Amarilla és àrbitre internacional FIFA. Fins al moment ha arbitrat en esdeveniments com la Copa del Món 2006, la del 2010 i la Copa Amèrica 2011.
# Ángel Berni

Ángel Antonio Berni Gómez, més conegut com a Ángel Berni, (Asunción, 9 de gener de 1931 - Asunción, 24 de novembre de 2017) fou un futbolista paraguaià, que jugà en la posició de davanter.

## Trajectòria

Fou un dels golejadors de la selecció de futbol de Paraguai que conquistà el Campionat Sud-americà de 1953. Va formar part de l'equip paraguaià a la Copa del Món de 1950. Pel que fa a clubs, destacà al San Lorenzo, Gimnasia y Esgrima i Real Betis.

## Referències

* ↑ Boca Juniors de Cali statistics Arxivat 2020-10-02 a Wayback Machine. @ Golgolgol.net
* ↑ «Falleció Ángel Berni, gloria del fútbol paraguayo» (en castellà). D10.Paraguay.com, 24-11-2017. [Consulta: 29 novembre 2017].
* ↑ «Perfil». bdfa.com.ar. [Consulta: 16 desembre 2017].
* ↑ Ángel Berni a BDFutbol
# Luis Caballero

Luis Caballero (17 de setembre de 1962 - 6 de maig de 2005) fou un futbolista paraguaià. Va morir assassinat durant un robatori a la seva oficina.

## Selecció del Paraguai

Va formar part de l'equip paraguaià a la Copa del Món de 1986. Fou jugador de Club Guaraní, Club Olimpia, Club Sol de América i Deportivo Mandiyú.

## Referències

* ↑ «Caen otros dos sospechosos de estar vinculados con crimen de ex futbolista» (en castellà). ABC Digital, 08-05-2005.
* ↑ «Appearances for Paraguay National Team». rsssf. [Consulta: 16 desembre 2017].
* ↑ «Paraguay's World Cup squad 1986». planetworldcup.com. [Consulta: 16 desembre 2017].
* ↑ «Luis Caballero arranca de titular» (en castellà). Ultima Hora, 13-08-2009.
* ↑ «Muere en asalto ex defensa internacional paraguayo Caballero» (en castellà). El Mercurio, 06-05-2005.
* ↑ ; Storni, Luis Carlos«Paraguayan players in Argentina 1st level». RSSSF, 09-06-2008.
# Salvador Cabañas Ortega

Salvador Cabañas Ortega (5 d'agost de 1980) és un exfutbolista professional paraguaià que jugava de davanter. Va formar part de l'equip paraguaià a la Copa del Món de 2006.

## Referències

* ↑ «Paraguay's World Cup squad 2006». planetworldcup.com. [Consulta: 16 desembre 2017].
* ↑ Salvador Cabañas Ortega a National-Football-Teams.com (anglès)
* ↑ Salvador Cabañas Ortega Fitxa i estadístiques a la FIFA
# Archaeovenator hamiltonensis

Archaeovenator hamiltonensis és una espècie de pelicosaure varanòpid que va viure al Carbonífer superior en el que actualment són els Estats Units. És el varanòpid més antic conegut. Una anàlisi filogenètica va indicar que és el tàxon germà de tots els altres varanòpids coneguts.

## Referències

* ↑ Reisz, R. R. i Dilkes, D. W. 2003. Archaeovenator hamiltonensis, a new varanopid from the upper carboniferous of Kansas. Canadian Journal of Earth Science 40: 667-678.
# Rodrigo Pascual Cuenca Duarte

Rodrigo Pascual Cuenca Duarte (Asunción, Paraguai, 18 de maig de 1996) és un futbolista paraguaià. Juga de davanter i el seu club actual és el Club Gimnàstic de Tarragona de la Segona Divisió espanyola

## Trajectòria

Nascut al Paraguai, als 17 anys es va mudar a les Illes Balears per a jugar a futbol amb l'Atlètic Balears. Allà es va formar com a jugador destacant per la seva velocitat i habilitat. L'1 de juliol de 2016, va anar cedit una temporada a La Pobla de Mafumet, filial del Nàstic de Tarragona, el qual el va fitxar el 6 de juliol de 2018.
# Hermes Celestino González Flores

Hermes Celestino González Flores, conegut com a Hermes González, (Asunción, 6 d'abril de 1935) fou un futbolista paraguaià de la dècada de 1950.

## Trajectòria

Jugava a la posició d'extrem dret. Va fitxar pel FC Barcelona l'any 1957, procedent del Club Libertatd d'Asunción, on amb 16 anys ja jugava al primer equip. Disputà més de 40 partits amb el primer equip, dels quals només 5 foren oficials, 4 de lliga i un de Copa de Fires. Guanyà una Lliga (1959), una Copa del Generalísimo (1959) i una Copa de Fires (1958). A continuació jugà tres temporades al Reial Oviedo a bon nivell.
Fou internacional amb el Paraguai, participant en els campionats sud-americans de 1955 i 1956. Amb només 27 anys abandonà el futbol per problemes físics.

## Palmarès

* Copa de Fires:
** 1958
* Lliga espanyola:
** 1958-59
* Copa espanyola:
** 1958-59

## Referències

* 1 2 «Hermes González Flores». Gran Enciclopèdia Catalana, 30-04-2013. [Consulta: 7 maig 2016].
* 1 2 3 «¿Qué fue de... Hermes González?». Diari Sport, 05-06-2012. [Consulta: 7 maig 2016].
* 1 2 Toni Closa; Josep Pablo, José Alberto Salas i Jordi Mas. Gran diccionari de jugadors del Barça. Editorial Base, 2015. ISBN 978-84-16166-62-6.
* ↑ «Southamerican Championship 1955». RSSSF. [Consulta: 7 maig 2016].
* ↑ «Southamerican Championship 1956». RSSSF. [Consulta: 7 maig 2016].

## Enllaços externs

* Perfil a BDFutbol
# Dante López

Dante López (16 d'agost de 1983) és un futbolista paraguaià.

## Selecció del Paraguai

Va formar part de l'equip paraguaià a la Copa del Món de 2006.

## Referències

* ↑ Dante López a National-Football-Teams.com (anglès)
* ↑ Dante López Fitxa i estadístiques a la FIFA
# 1660
## Esdeveniments
### Resta del món

* 12 de novembre - la Cerdanya: en compliment del tractat dels Pirineus signat el 7 de novembre de l'any abans, França ocupa el que ara és l'Alta Cerdanya i la vila de Llívia es converteix en un enclavament.
* Lluís XIV aboleix les constitucions catalanes al Rosselló i l'Alta Cerdanya.

## Naixements
### Resta del món

* 16 d'abril - Killyleagh, County Down, Irlanda: Hans Sloane, metge i botànic (m. 1753).
* 2 de maig, Palerm, Regne de Sicília: Alessandro Scarlatti, compositor italià (m. 1725).
* 4 de desembre -: Aix-en-Provence (França): André Campra, compositor francès (m. 1744).
* París: Gaspard Le Roux, compositor.

## Necrològiques
### Resta del món

* 10 de febrer - Heemstede, Països Baixos: Judith Leyster, pintora de l'edat d'or holandesa (n.1609).
* 15 de març - París: Lluïsa de Marillac, religiosa francesa, fundadora de les Filles de la Caritat (n. 1591).
* 6 d'agost - Madrid: Diego Velázquez, pintor espanyol.

## Referències

* ↑ «Sir Hans Sloane, Baronet | British physician» (en anglès). [Consulta: 23 abril 2020].
* ↑ «SCARLATTI, Alessandro in "Dizionario Biografico"» (en italià). Arxivat de l'original el 2020-02-25. [Consulta: 2 maig 2020].
* ↑ Larousse, Éditions. «Encyclopédie Larousse en ligne - André Campra» (en francès). [Consulta: 6 desembre 2020].
* ↑ Wheelock Jr., Arthur K. «Judith Leyster» (en anglès). National Gallery of Art, 24-04-2014. [Consulta: 1r gener 2025].
* ↑ «Saint Louise de Marillac» (en anglès). Encyclopaedia Britannica. [Consulta: 29 gener 2025].